Document ID: 31993R0881

ΚΑΝΟΝΙΣΜΟΣ (ΕΟΚ) αριθ. 881/93 ΤΗΣ ΕΠΙΤΡΟΠΗΣ της 15ης Απριλίου 1993 που προβλέπει την κατάρτιση προγράμματος μετατροπής των καλλιεργειών για τους παραγωγούς καπνού "flue cured" στην Ελλάδα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 για την κοινή οργάνωση αγοράς στον τομέα του ακατέργαστου καπνού (1), και ιδίως το άρθρο 27,
Εκτιμώντας:
ότι ο κανονισμός (ΕΟΚ) αριθ. 2075/92 θεσπίζει την εφαρμογή, από την εσοδεία 1993, καθεστώτος πριμοδοτήσεων το οποίο περιορίζεται στα πλαίσια ορισμένων ποσοτήτων ανά μονάδα ποικιλιών- ότι τα εν λόγω όρια ποσοτήτων προσδιορίστηκαν με τον κανονισμό (ΕΟΚ) αριθ. 2076/92 του Συμβουλίου της 30ής Ιουνίου 1992 για τον καθορισμό των πριμοδοτήσεων για τον καπνό σε φύλλα κατά ομάδα καπνού καθώς και των κατωφλίων εγγυήσεως που κατανέμονται κατά ομάδα ποικιλιών και κατά κράτος μέλος (2)-
ότι, στην Ελλάδα, προωθήθηκε η καλλιέργεια των καπνών "flue cured" (αποξηραμένων με θερμό αέρα) με σκοπό την μετατροπή των καλλιεργειών άλλων ποικιλιών που δεν μπορούσαν να απορροφηθούν υπό ομαλές συνθήκες αγοράς- ότι ορισμένοι παραγωγοί προέβησαν, το 1991, σε σημαντικές επενδύσεις που ήταν αναγκαίες για την καλλιέργεια του καπνού "flue cured"- ότι οι επενδύσεις αυτές δεν θα είναι δυνατόν να αποσβεσθούν στην περίπτωση που οι παραγωγοί αυτοί δεν επιτύχουν επαρκείς ποσοστώσεις για την παραγωγή καπνού "flue cured" ήδη από την εσοδεία 1993- ότι πρέπει να χορηγηθούν στους εν λόγω παραγωγούς ενισχύσεις, για την αναπόφευκτη μετατροπή των καλλιεργειών, στο βαθμό που οι παραγωγοί αυτοί δεν προβαίνουν σε ενέργειες αθέμιτα κερδοσκοπικού χαρακτήρα-
ότι είναι αναγκαίο να ληφθούν μέτρα για να διευκολυνθεί η μετάβαση από το παλαιό καθεστώς της κοινής οργανώσεως αγοράς στο νέο καθεστώς που θεσπίζεται από τον κανονισμό (ΕΟΚ) αριθ. 2075/92-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η Ελλάδα μπορεί να εφαρμόσει πρόγραμμα μετατροπής καλλιεργειών για τους παραγωγούς καπνού που προέβησαν, κατά το 1991, σε επενδύσεις για την παραγωγή καπνού του είδους "flue cured".
2. Για την εφαρμογή της παραγράφου 1, λαμβάνονται υπόψη οι επενδύσεις που πραγματοποιήθηκαν ή για τις οποίες συνήφθησαν συμβάσεις κατά το 1991 και υλοποιήθηκαν το αργότερο έως τις 30 Ιουνίου 1992.
Άρθρο 2
Στα πλαίσια των μέτρων παρέμβασης, η Επιτροπή συμμετέχει στη χρηματοδότηση του προγράμματος μετατροπής καλλιεργειών:
- μέχρι ποσοστού 75 % των δαπανών που επιβαρύνουν το κράτος μέλος,
- εντός των ορίων ενός συνολικού ποσού ύψους 20 εκατομμυρίων Ecu και 13 000 Ecu ανά παραγωγό,
- για τις δαπάνες στις οποίες προέβη το κράτος μέλος μέχρι τις 30 Σεπτεμβρίου 1993, το αργότερο,
- εάν δεν υπάρχει συρροή άλλων κοινοτικών μέτρων.
Άρθρο 3
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Απριλίου 1993.

Labels: 17
19
6
18
15